**Dominic Turgeon** (s. 25. helmikuuta 1996 Pointe-Claire, Quebec, Kanada) on yhdysvaltalais-kanadalainen jääkiekkoilija. Hän on pelipaikaltaan keskushyökkääjä. Turgeon on pelannut urallaan myös yhdeksän NHL-ottelua Detroit Red Wingsissa.

Ura
---

### Seuraura

Turgeon syntyi Kanadassa Quebecin Pointe-Clairessa, kun hänen isänsä Pierre Turgeon pelasi tuolloin NHL:ää Montreal Canadiensissa. Dominic vietti lapsuuttaan sittemmin Yhdysvalloissa Missourin Chesterfieldissa ja Texasin Arlingtonissa, kunnes hänen vanhempansa asettuivat Pierren pelaajauran päätyttyä Coloradon Cherry Hills Villageen. Dominic Turgeon pelasi Colorado Thunderbirdsin 14U AAA-joukkueessa, kunnes Portland Winterhawks varasi hänet 64. pelaajana WHL:n varaustilaisuudessa 2011. Turgeon pelasi kauden 2011–2012 suurimmaksi osaksi T1EHL-juniorisarjaa Thunderbirdsin 16 AAA-joukkueessa, jonka paras maalintekijä hän oli 25 osumallaan. Turgeon pelasi myös yhden WHL-ottelun Winterhawksissa. Kauden 2012–2013 päätteeksi hän voitti siellä liigan mestaruuden, Ed Chynoweth Cupin. Turgeon pelasi samalla kaudella myös seitsemän ottelun Yhdysvaltain maajoukkueen kehitysohjelman mukana. Kaudella 2013–2014 hän eteni Winterhawksin kanssa taas WHL:n finaaleihin, mutta mestaruuden vei kuitenkin seitsemännessä ottelussa Edmonton Oil Kings voitoin 4–3.

Detroit Red Wings varasi Turgeonin kolmannella kierroksella 64. pelaajana NHL:n varaustilaisuudessa 2014. Kaudella 2014–2015 hän nousi Portland Winterhawksin WHL-joukkueen varakapteeniksi. WHL-kautensa päätyttyä toukokuussa 2015 Turgeon liittyi amatööritryout-sopimuksella AHL-joukkue Grand Rapids Griffinsin vahvuuteen, mutta hän ei kuitenkaan pelannut siellä loppukaudella otteluakaan. Muutamaa päivää myöhemmin Turgeon teki kolmivuotisen NHL-tulokassopimuksen Red Wingsin kanssa. Kaudella 2015–2016 hän jatkoi kuitenkin Winterhawksissa, jonka kapteeniksi Turgeon nousi. Hän voitti joukkueen sisäisen piste- ja maalipörssin tehoilla 36+34=70. Turgeonin kausi päättyi kuitenkin kahden playoff-ottelun jälkeen leikkaushoitoa vaatineen olkapäävamman vuoksi.

Kaudeksi 2016–2017 Turgeon siirtyi Detroit Red Wingsin organisaatioon. Hän pelasi kauden kokonaan AHL-joukkue Grand Rapids Griffinsissa, jossa Turgeonin tulokaskausi toi 71 runkosarjaottelussa tehot 6+12=18 ja 19 playoff-ottelussa tehot 1+1=2. Hän voitti kauden päätteeksi Calder Cupin. Myös kauden 2017–2018 Turgeon pelasi suurimmaksi osaksi Griffinsissa, mutta hän debytoi samalla kaudella myös Red Wingsin NHL-joukkueessa, jossa Turgeon pelasi viisi runkosarjaottelua ilman tehopisteitä. Hän teki NHL-debyyttinsä 14. tammikuuta 2018 vieraissa Chicago Blackhawksia vastaan. Turgeon sai ottelussa jääaikaa 9.01 minuuttia, josta 1.43 minuuttia alivoimalla. Kaudella 2018–2019 hän pelasi NHL:ssä neljä runkosarjaottelua ilman tehopisteitä.

Heinäkuussa 2019 Turgeon teki Detroit Red Wingsin kanssa vuoden mittaisen ja kaksisuuntaisen jatkosopimuksen. Syyskuussa seura asetti hänet siirtolistalle. Koska mikään toinen NHL-seura ei napannut Turgeonia vuorokauden kuluessa, Red Wings lähetti hänet farmijoukkue Griffinsiin. Turgeon pelasi siellä kokonaan kauden 2019–2020. Syyskuussa 2020 hän teki Red Wingsin kanssa taas vuoden mittaisen ja kaksisuuntaisen jatkosopimuksen. Tammikuussa 2021 seura lähetti Turgeonin harjoitusleirin päätteeksi siirtolistan kautta farmiin. Hän pelasi myös koronaviruspandemian lyhentämän kauden 2020–2021 kokonaan Griffinsissa, jonka varakapteenina Turgeon toimi.

Turgeon teki heinäkuussa 2021 vuoden mittaisen ja kaksisuuntaisen sopimuksen Minnesota Wildin kanssa. Hänen kausipalkkansa NHL:n puolella oli 750 000 dollaria ja AHL:n puolella 155 000 dollaria. Turgeon pelasi kauden 2021–2022 kokonaan farmijoukkue Iowa Wildissa. Hänet nostettiin lokakuussa 2021 kertaalleen Minnesotan NHL-vahvuuteen, mutta Turgeon kuitenkin lähetettiin seuraavana päivänä takaisin farmiin.

Kaudeksi 2022–2023 Turgeon siirtyi vuoden mittaisella sopimuksella SM-liigajoukkue Porin Ässiin. Kaudeksi 2023–2024 hän siirtyi vuoden mittaisella sopimuksella Ruotsin toiseksi korkeimmalla sarjatasolla HockeyAllsvenskan-joukkue Södertälje SK:hon.

### Maajoukkueura

Turgeon edusti Yhdysvaltoja alle 18-vuotiaiden Ivan Hlinkan muistoturnauksessa vuonna 2013, jolloin hän voitti hopeaa. Turgeon pelasi myös World U-17 Hockey Challengessa vuonna 2013, jolloin hän voitti pronssia.

Pelityyli
---------

Ässien kehitysjohtaja Tommi Kerttula luonnehti Turgeonia seuraavasti hänen sopimusuutisensa yhteydessä elokuussa 2022:

> »Dominic on esimerkillinen, kovan vaatimustason omaava joukkuepelaaja, joka pelaa aina korkealla työmoraalilla kahteen suuntaan. Hän tuo voittavia elementtejä sekä jäälle että jään ulkopuolelle. Dominic on älykäs pelaaja jäällä niin kiekollisena kuin kiekottomana. Puolustavassa roolissa ja alivoimalla hän on ollut AHL:n eliittiä. Saamme hyvän aloittajan, joka on pelannut sekä yli- että alivoimaa. Lisäksi hän on taitava ruuhka-alueella mistä maalit tehdään.» 
> 
>

Muuta
-----

Turgeonin isä Pierre pelasi NHL:ssä omalla urallaan hyökkääjänä pudotuspelit mukaan lukien yhteensä 1403 ottelua ja hänet palkittiin mm. herrasmiespelaajan Lady Byng Trophylla vuonna 1993. Pierre oli vuoden 1987 ykkösvaraus. Dominicin äiti Elisabeth on yhdysvaltainen. Hänen setänsä Sylvain Turgeon pelasi omalla urallaan hyökkääjänä pudotuspelit mukaan lukien yhteensä 705 NHL-ottelua. Sylvain loi myöhemmin uraa myös Italiassa, Saksassa ja Sveitsissä.

Dominic Turgeonilla on isosiskot Elizabeth ja Alexandra, jotka ovat kaksoset. Elizabeth pelasi jääkiekkoa hyökkääjänä ja hänet oli kiinnitetty Minnesotan yliopistoon, mutta Elizabeth menehtyi vain 18-vuotiaana auto-onnettomuudessa 23. joulukuuta 2010. Alexandra on pelannut lentopalloa Denverin yliopistojoukkueessa. Heillä on myös pikkusisko Válerie Turgeon, joka on pelannut jääkiekkoa hyökkääjänä Harvardin yliopistojoukkueessa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2011–2012 | Portland Winterhawks | WHL | 1 | 0 | 0 | 0 | 0 | – | – | – | – | – |
| 2012–2013 | Portland Winterhawks | WHL | 54 | 3 | 5 | 8 | 2 | 5 | 0 | 0 | 0 | 0 |
|  | Portland Winterhawks | M-Cup | – | – | – | – | – | 5 | 0 | 0 | 0 | 0 |
| 2013–2014 | Portland Winterhawks | WHL | 65 | 10 | 21 | 31 | 31 | 21 | 2 | 6 | 8 | 18 |
| 2014–2015 | Portland Winterhawks | WHL | 67 | 18 | 25 | 43 | 36 | 17 | 8 | 1 | 9 | 0 |
| 2015–2016 | Portland Winterhawks | WHL | 72 | 36 | 34 | 70 | 22 | 2 | 0 | 1 | 1 | 0 |
| 2016–2017 | Grand Rapids Griffins | AHL | 71 | 6 | 12 | 18 | 6 | 19 | 1 | 1 | 2 | 2 | Calder Cup |
| 2017–2018 | Detroit Red Wings | NHL | 5 | 0 | 0 | 0 | 2 | – | – | – | – | – |
|  | Grand Rapids Griffins | AHL | 69 | 14 | 18 | 32 | 23 | – | – | – | – | – |
| 2018–2019 | Detroit Red Wings | NHL | 4 | 0 | 0 | 0 | 0 | – | – | – | – | – |
|  | Grand Rapids Griffins | AHL | 72 | 6 | 14 | 20 | 41 | 3 | 1 | 2 | 3 | 0 |
| 2019–2020 | Grand Rapids Griffins | AHL | 63 | 10 | 13 | 23 | 4 | – | – | – | – | – |
| 2020–2021 | Grand Rapids Griffins | AHL | 31 | 6 | 7 | 13 | 7 | – | – | – | – | – |
| 2021–2022 | Iowa Wild | AHL | 58 | 6 | 9 | 15 | 26 | – | – | – | – | – |
| 2022–2023 | Ässät | SM-liiga | 60 | 6 | 12 | 18 | 10 | 8 | 1 | 3 | 4 | 2 |
| 2023–2024 | Södertälje SK | Allsvenskan]] | 48 | 10 | 8 | 18 | 11 | – | – | – | – | – |
| 2 kautta | yhteensä | NHL | 9 | 0 | 0 | 0 | 2 | – | – | – | – | – |
| 6 kautta | yhteensä | AHL | 364 | 48 | 73 | 121 | 107 | 22 | 2 | 3 | 5 | 2 |
| 1 kausi | yhteensä | SM-liiga | 60 | 6 | 12 | 18 | 10 | 8 | 1 | 3 | 4 | 2 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Dominic Turgeon**.
* Dominic Turgeon The Internet Hockey Databasessa (englanniksi)
* Dominic Turgeon Eurohockey-sivustolla (englanniksi)
* Dominic Turgeon *Elite Prospects*. Everysport Media Group AB.  (englanniksi)

### Viitteet

1. ↑  Esittelyssä hyökkäyspään tuorein vahvistus! *instagram.com*.  10.8.2022. HC Ässät Pori Oy. Viitattu 19.9.2022.
2. 1 2 3 4 5 6  Dominic Turgeon *Elite Prospects*. Everysport Media Group AB.  (englanniksi)
3. ↑  Elite Prospects - Colorado Thunderbirds 16U AAA *eliteprospects.com*. Everysport Media Group AB. Viitattu 14.8.2022. (englanniksi)
4. ↑  Griffins Sign Turgeon to ATO *oursportscentral.com*.  6.5.2015. GRAND RAPIDS, Mich.:  OurSports Central. Viitattu 14.8.2022. (englanniksi)
5. ↑  Wings sign Turgeon to entry-level deal *nhl.com/redwings*.  9.5.2015. DETROIT:  Detroit Red Wings. Viitattu 14.8.2022. (englanniksi)
6. ↑  Elite Prospects - Portland Winterhawks *eliteprospects.com*. Everysport Media Group AB. Viitattu 14.8.2022. (englanniksi)
7. ↑  Winterhawks lose Turgeon to shoulder surgery *pamplinmedia.com*.  29.3.2016. Pamplin Media Group. Viitattu 14.8.2022. (englanniksi)
8. ↑  Detroit Red Wings - Chicago Blackhawks - January 14th, 2018 *NHL.com*.  14.1.2018. National Hockey League. Viitattu 14.8.2022. (englanniksi)
9. ↑  Kujawa, Kyle: Red Wings re-sign Dominic Turgeon *nhl.com/redwings*.  26.7.2019. DETROIT:  Detroit Red Wings. Viitattu 14.8.2022. (englanniksi)
10. ↑  Kujawa, Kyle: Detroit signs Turgeon to one-year extension *nhl.com/redwings*.  28.9.2020. DETROIT:  Detroit Red Wings. Viitattu 14.8.2022. (englanniksi)
11. 1 2  Dominic Turgeon Stats, Profile, Bio, Analysis and More *sportsforecaster.com*. XML Team Solutions, LLC. Viitattu 14.8.2022. (englanniksi)
12. ↑  Wild signs forward Dominic Turgeon to a one-year, two-way contract *nhl.com/wild*.  28.7.2021. ST. PAUL:  Minnesota Wild. Viitattu 14.8.2022. (englanniksi)
13. 1 2  Dominic Turgeon vahvistaa Ässien hyökkäystä *assat.com*.  12.8.2022. HC Ässät Pori Oy.  Arkistoitu 14.8.2022. Viitattu 14.8.2022.
14. ↑  Välkommen till Sportklubben, Dominic Turgeon! *sodertaljesk.se*.  1.6.2023. Södertälje Sportklubb. Viitattu 1.6.2023. (ruotsiksi)
15. ↑  Pierre Turgeon *Elite Prospects*. Everysport Media Group AB.  (englanniksi)
16. ↑  Sylvain Turgeon *Elite Prospects*. Everysport Media Group AB.  (englanniksi)
17. ↑  Elizabeth Turgeon *Elite Prospects*. Everysport Media Group AB.  (englanniksi)
18. ↑  Válerie Turgeon *Elite Prospects*. Everysport Media Group AB.  (englanniksi)
19. ↑  Colorado-raised Dominic Turgeon signs with Detroit Red Wings *denverpost.com*.  9.5.2015. MNG Enterprises, Inc. Viitattu 14.8.2022. (englanniksi)